ՀԱՍՏԱՏՎԱԾ ԵՆ

Եվրասիական տնտեսական հանձնաժողովի խորհրդի
20 թվականի
թիվ որոշմամբ

**ԿԱՆՈՆՆԵՐ**

բուսական ծագման սկզբնական հումքն աճեցնելու, հավաքելու, մշակելու և պահպանելու պատշաճ գործունեության

I. Ընդհանուր դրույթներ

1. Սույն կանոններով սահմանվում են բժշկական կիրառման համար նախատեսված բուսական ծագման սկզբնական հումքի աճեցման, հավաքման (մթերման), մշակման և պահպանման պատշաճ գործունեության և այդ գործունեության որակի ապահովման համակարգին ներկայացվող պահանջները: Դեղաբուսական հումքի արտադրությունը և մշակումն ուղղակիորեն ազդում են ակտիվ դեղագործական բաղադրամասի որակի վրա:

2. Բուսական ծագման ելանյութերի վերարտադրելի որակի ապահովման համար պահանջվում է որակի ապահովման պատշաճ համակարգ՝ պայմանավորված վայրի և մշակովի դեղահումքի բաղադրակազմի բարդությամբ և դեղաբույսերի աճեցման, հավաքման (մթերման), մշակման և պահպանման ժամանակ դրանց բաղադրիչների բնութագրերը պարզելու համար վերլուծական մեթոդիկաների սահմանափակ հնարավորություններով:

3. Սույն կանոնների հիմնական նպատակն է դեղաբուսական հումքի որակի համապատասխան ստանդարտներ սահմանելու միջոցով դեղաբուսական հումքի որակի ապահովման համապատասխան համակարգի ստեղծումը՝ դեղաբուսական հումքի սպառողների անվտանգությունն ապահովելու, ինչպես նաև նման բույսերի հնարավոր շփոթումից և անձնակազմի ցածր որակավորում ունենալու և հսկողության բացակայության պատճառով շրջակա միջավայրին վնաս հասցնելուց խուսափելու նպատակով: Դեղաբուսական հումքի աճեցման, հավաքման (մթերման), մշակման և պահպանման փուլերում անհրաժեշտ է ապահովել հիգիենիկ պահանջների և սանիտարական նորմերի կիրառման ոլորտում Եվրասիական տնտեսական միության անդամ պետությունների (այսուհետ համապատասխանաբար՝ Միություն, անդամ պետություններ) օրենսդրության պահպանումը, ինչպես նաև դեղաբուսական հումքի զգուշավոր մշակումը՝ որակի անկումից խուսափելու և միկրոկենսաբանական ծանրաբեռնվածությունը նվազագույնի հասցնելու նպատակով:

4. Սույն կանոնները տարածվում են դեղաբուսական հումքի գյուղատնտեսական արտադրության վրա, ներառյալ՝ օրգանական արտադրությունը և վայրի դեղաբուսական հումքի մթերումը:

5. Սույն կանոնների նպատակներով օգտագործվում են հասկացություններ, որոնք ունեն հետևյալ իմաստը՝

**դեղաբուսական հումք, դեղաբույսեր, բուսական ծագման սկզբնական հումք (herbal raw materials)՝** դեղամիջոցների արտադրության համար օգտագործվող թարմ կամ չորացրած բույսեր, ջրիմուռներ, սնկեր կամ քարաքոսեր կամ դրանց մասեր՝ ամբողջական կամ մանրացրած, մորֆոլոգիական խմբեր: Հատուկ մշակման չենթարկված որոշ արտածորանքներ (էքսուդատներ) (օրինակ՝ արաբախեժ, բուսախեժ) նույնպես համարվում են դեղաբուսական հումք: Դեղաբուսական հումքը հստակ սահմանվում է բույսի օգտագործվող մասով և բուսաբանական անվանումով՝ բինոմինալ համակարգին (ցեղատեսակ, տեսակ), տարատեսակին համապատասխան և բուսաբանական անվան մեջ հեղինակին նշելով.

**օրգանական արտադրություն (organic production)՝** գյուղատնտեսության վարման ձև, որի շրջանակներում տեղի է ունենում սինթետիկ պարարտանյութերի, թունաքիմիկատների, բույսերի աճի կարգավորիչների, կերային հավելումների, գենետիկորեն ձևափոխված օրգանիզմների օգտագործման գիտակցված նվազեցում: Բերքատվությունը բարձրացնելու, մշակաբույսերը հանքային սնուցման տարրերով ապահովելու, վնասատուների և մոլախոտերի դեմ պայքարելու նպատակով օրգանական արտադրության մեջ ակտիվորեն կիրառվում է ցանքաշրջանառության, օրգանական պարարտանյութերի (գոմաղբի, կոմպոստի և այլնի), հողի մշակման տարբեր մեթոդների և այլնի էֆեկտը:

6. Սույն կանոններն անհրաժեշտ է կիրառել Եվրասիական տնտեսական հանձնաժողովի խորհրդի 2016 թվականի նոյեմբերի 3-ի թիվ 77 որոշմամբ հաստատված՝ Եվրասիական տնտեսական միության պատշաճ արտադրական գործունեության կանոնների II մասի հետ փոխկապված: Ի հավելումն նշված կանոններով սահմանված պահանջների՝ սույն կանոններով սահմանվում են դեղաբուսական հումքի արտադրության հիմնականում կրիտիկական ընթացաշրջաններին ներկայացվող՝ պատշաճ որակի ապահովման համար անհրաժեշտ պահանջներ:

7. Սույն կանոնները տարածվում են արտադրության գործընթացի բոլոր մասնակիցների վրա՝ դեղաբուսական հումքի հավաքմամբ (մթերմամբ) և աճեցմամբ զբաղվող անհատ ձեռնարկատերերից և տնտեսավարող սուբյեկտներից մինչև դեղաբուսական հումքի արտադրողները և դիստրիբյուտորները: Դեղաբուսական հումքի արտադրողները և դիստրիբյուտորները պետք է պահպանեն սույն կանոնների պահանջները, փաստաթղթավորեն իրենց կողմից կատարվող բոլոր գործողությունները սերիայի վերաբերյալ փաստաթղթերում (դոսյեում) և պահանջեն սույն կանոնների պահպանումը դեղաբուսական հումքի արտադրության գործընթացի բոլոր մասնակիցներից (եթե այլ բան հիմնավորված չէ):

8. Դեղաբուսական հումքի աճեցումը, հավաքումը, մշակումը և պահպանումը պետք է իրականացվեն՝ «Անհետացման վտանգի տակ գտնվող վայրի ֆաունայի և ֆլորայի տեսակների միջազգային առևտրի մասին» կոնվենցիայի (ՍԻՏԵՍ) դրույթները պահպանելով և առանց շրջակա միջավայրին վնաս պատճառելու:

II. Որակի ապահովում

9. Դեղաբուսական հումքի որակի ապահովման նպատակով դեղաբուսական հումքի մատակարարների և դեղաբուսական հումքի գնորդների միջև կնքվում են գրավոր համաձայնագրեր (պայմանագրեր), որոնք կազմվում են՝ հաշվի առնելով անդամ պետությունների օրենսդրության պահանջները, և որոնցում համաձայնեցվում են դեղաբուսական հումքի որակի բնութագրերը, այդ թվում՝ ակտիվ բաղադրիչների պարունակությունը, մակրոսկոպիկ և արոմատիկ հատկությունները, մանրէային աղտոտվածության սահմանային արժեքները, քիմիական նյութերի, ծանր մետաղների մնացորդային պարունակությունը և այլն:

III. Անձնակազմը և անձնակազմի հրահանգավորումը

10. Դեղաբուսական հումքի մշակման բոլոր գործողությունները (ընթացակարգերը) պետք է համապատասխանեն հիգիենիկ պահանջների և սանիտարական նորմերի կիրառման ոլորտում անդամ պետությունների օրենսդրությանը: Դեղաբուսական հումքի մշակման հետ կապ ունեցող ամբողջ անձնակազմը պետք է պահպանի արտադրողի կողմից փաստաթղթերով սահմանված անձնական հիգիենայի մակարդակը և անցնի սանիտարահիգիենիկ պատասխանատվության հարցերով համապատասխան հրահանգավորում:

11. Արտադրողը պետք է ապահովի պատշաճ սանիտարահիգիենիկ պայմաններ՝ դեղաբուսական հումքի աճեցման, հավաքման, մշակման և պահպանման բոլոր փուլերում ներգրավված ամբողջ անձնակազմի աշխատանքի համար:

12. Դեղաբուսական հումքի աճեցման, հավաքման (մթերման) և (կամ) մշակման հետ անմիջականորեն կապ ունեցող անձնակազմը պետք է ապահովված լինի համապատասխան պաշտպանիչ հագուստով՝ թունավոր կամ հնարավոր ալերգեն դեղաբուսական հումքի հետ շփումը կանխելու նպատակով:

13. Անձնակազմը, որը տառապում է ալիմենտար ճանապարհով փոխանցվող ինֆեկցիոն հիվանդություններով, ներառյալ՝ փորլուծությունը, կամ դրանք կրողները պետք է հեռացվեն դեղաբուսական հումքի հետ աշխատանքից մինչև լիովին ապաքինվելը:

14. Բաց վերքեր, մաշկային վարակներ և բորբոքումներ ունեցող անձնակազմին չպետք է թույլ տալ աշխատել դեղաբուսական հումքի հետ, կամ նրանք պետք է օգտագործեն համապատասխան պաշտպանիչ հագուստ (ձեռնոցներ) մինչև լիովին ապաքինվելը:

15. Համապատասխան գիտելիքներ պահանջող աշխատանքներ կատարելուց առաջ անհրաժեշտ է անցկացնել անձնակազմի հրահանգավորում՝ բուսաբանության հիմունքների վերաբերյալ:

16. Դեղաբուսական հումքը մթերողները (հավաքողները) պետք է տիրապետեն անհրաժեշտ գիտելիքների այն դեղաբույսերի վերաբերյալ, որոնք նրանք պետք է մթերեն (հավաքեն), ներառյալ՝ դեղաբույսերի նույնականացմանը, բնութագրերին և աճելու վայրերին ներկայացվող պահանջները: Բնակչության առողջության համար ցանկացած ռիսկից խուսափելու նպատակով մթերողները (հավաքողները) պետք է կարողանան ճանաչել և տարբերել բուսաբանական ազգակից և (կամ) մորֆոլոգիապես նման բույսերը: Դեղաբուսական հումքի պատշաճ որակն ապահովելու համար մթերողները (հավաքողները) պետք է տիրապետեն բավարար գիտելիքների՝ այն հավաքելու լավագույն ժամկետների և մեթոդների վերաբերյալ, ինչպես նաև հասկանան առաջնային մշակման կարևորությունը:

17. Եթե մթերողները (հավաքողները) չեն տիրապետում սույն կանոնների 16-րդ կետում նշված գիտելիքներին, անհրաժեշտ է ապահովել նրանց հրահանգավորումը, աշխատանքի նկատմամբ հսկողությունը և համապատասխան անհրաժեշտ հաշվառման փաստաթղթերի վարումը:

18. Դեղաբուսական հումքի աճեցմամբ և դրա հետ այլ տեսակի աշխատանքներով զբաղված անձնակազմը պետք է հրահանգավորված լինի կուլտիվացման մեթոդների վերաբերյալ, ներառյալ՝ հերբիցիդների և թունաքիմիկատների պատշաճ կիրառումը:

19. Դեղաբուսական հումքի մթերողները (հավաքողները) պետք է հրահանգավորված լինեն շրջակա միջավայրի պահպանմանն առնչվող հարցերի, այդ թվում՝ բույսերի պահպանվող տեսակների հետ վարվելու կանոնների մասին տեղեկատվության վերաբերյալ:

IV. Շենքեր, տարածքներ և արտադրական գոտիներ

20. Հավաքված դեղաբուսական հումքի մշակման համար օգտագործվող տարածքները պետք է լինեն մաքուր և օդափոխվող: Հավաքված դեղաբուսական հումքի մշակման համար օգտագործվող տարածքներում գյուղատնտեսական կենդանիներ պահել չի թույլատրվում:

21. Տարածքներում պետք է ապահովվի հավաքված դեղաբուսական հումքի համապատասխան պաշտպանությունը թռչուններից, միջատներից, կրծողներից և ընտանի կենդանիներից: Դեղաբուսական հումքի մշակման և պահպանման համար նախատեսված բոլոր գոտիներում անհրաժեշտ է ձեռնարկել վնասատուների դեմ պայքարի համապատասխան միջոցներ (օրինակ՝ օգտագործել խայծեր (թակարդներ), միջատների ոչնչացման համար նախատեսված էլեկտրական սարքեր և այլն, որոնք պետք է շահագործվեն և սպասարկվեն որակավորում ունեցող անձնակազմի կամ կապալառուների կողմից):

22. Փաթեթավորված դեղաբուսական հումքը պետք է պահպանել բետոնե կամ այլ՝ հեշտ մաքրվող հատակ ունեցող տարածքներում՝

ա) տակդիրների վրա.

բ) մաքրելու և օդափոխություն ապահովելու համար պատերից բավարար հեռավորության վրա.

գ) դեղաբուսական հումքի այլ տեսակներից առանձին՝ խաչաձև կոնտամինացիան կանխելու նպատակով:

23. Օրգանական արտադրության մեթոդով ստացված՝ փաթեթավորված դեղաբուսական հումքն անհրաժեշտ է պահպանել դեղաբուսական հումքի ցանկացած այլ տեսակից առանձին:

24. Շենքերը, որտեղ մշակվում է դեղաբուսական հումքը, պետք է ունենան արտադրական տարածքներից առանձնացված հանդերձարաններ և սանհանգույցներ, որտեղ հնարավոր կլինի ձեռքերը լվանալ:

V. Սարքավորումներ

25. Բույսերի կուլտիվացման և մշակման ընթացքում օգտագործվող սարքավորումները պետք է բացառեն դեղաբուսական հումքի կոնտամինացիայի հնարավորությունը ոչ ցանկալի նյութերով (օրինակ՝ վառելիքով, քսանյութերով, արտանետված գազերով և այլն):

26. Պարարտանյութերի և թունաքիմիկատների հետ աշխատանքի համար օգտագործվող՝ չափման միջոցներ համարվող սարքավորումները ենթակա են ստուգաճշտման՝ ստուգաճշտման սահմանված միջակայքին համապատասխան:

27. Հավաքված դեղաբուսական հումքի հետ շփման մեջ գտնվող սարքավորումների մասերն օգտագործելուց հետո անհրաժեշտ է մաքրել՝ բուսական մնացորդներով խաչաձև կոնտամինացիայի հնարավորությունը բացառելու համար:

28. Սարքավորումները պետք է պատրաստված լինեն համապատասխան նյութերից, որոնք բացառում են դեղաբուսական հումքի կոնտամինացիայի հնարավորությունը քիմիական և այլ՝ ոչ ցանկալի նյութերով:

VI. Փաստաթղթեր

29. Անհրաժեշտ է փաստաթղթավորել՝

ա) դեղաբուսական հումքի հետ իրականացվող բոլոր գործողությունները և ընթացակարգերը, որոնք կարող են ազդեցություն ունենալ դեղաբուսական հումքի հիմքով պատրաստված դեղապատրաստուկի որակի վրա.

բ) ամբողջ վեգետացիոն շրջանի ընթացքում և հատկապես հավաքելու ժամանակաշրջանում տեղի ունեցած արտակարգ հանգամանքները (օրինակ՝ ծայրահեղ եղանակային պայմանները, վնասատուները և այլն), որոնք կարող են ազդել դեղաբուսական հումքի քիմիական կազմի վրա.

գ) կուլտիվացվող դեղաբուսական հումքի մշակման բոլոր ընթացաշրջանները, ներառյալ՝ աճեցման վայրը: Բոլոր արտադրողները պետք է պահպանեն դաշտերի գրառումները՝ կուլտիվացվող դեղաբույսի և դրա մշակման առանձնահատկությունների նկարագրությամբ, ինչպես նաև դաշտերի գրառումները՝ նախկինում այդ վայրում աճեցվող մշակաբույսերի մասին՝ օգտագործված բույսերի պաշտպանության միջոցների նկարագրությամբ, համաձայն հավելվածի ձևի.

դ) ֆումիգանտների օգտագործումը:

30. Կուլտիվացվող դեղաբուսական հումքի վերաբերյալ փաստաթղթերում անհրաժեշտ է նշել հավաքման ձևը, քանակը և ամսաթիվը, ինչպես նաև արտադրության ընթացքում օգտագործվող քիմիական և այլ նյութեր (օրինակ՝ պարարտանյութերը, թունաքիմիկատները, հերբիցիդները, աճի խթանիչները և այլն):

31. Դեղաբուսական հումքի հավաքման (մթերման) վայրի աշխարհագրական դիրքը և հավաքելու ժամանակաշրջանն անհրաժեշտ է նշել առավելագույն հնարավոր ճշտությամբ, որը թույլ կտա դրանք միանշանակ որոշել:

32. Անհրաժեշտ է ապահովել դեղաբուսական հումքի յուրաքանչյուր սերիայի հետագծելիությունն ընդհուպ մինչև սկզբնաղբյուրը: Սերիային համարի շնորհումը և մակնշումը պետք է իրականացվեն արտադրության վաղ ընթացաշրջաններում: Վայրի և մշակովի դեղաբույսերից ստացվող դեղաբուսական հումքը պետք է ունենա սերիաների տարբեր համարներ:

33. Աճելու տարբեր վայրերից դեղաբուսական հումքի սերիաները թույլատրվում է խառնել միայն այն դեպքում, երբ փորձարկումների արդյունքներով հաստատված է ստացվող խառնուրդի համասեռությունը: Նման գործողություններն անհրաժեշտ է մանրամասն փաստաթղթավորել:

34. Դեղաբուսական հումքի արտադրողի կամ մթերողի (հավաքողի) և գնորդի միջև բոլոր համաձայնագրերը և պայմանագրերը պետք է կազմված լինեն գրավոր ձևով: Անհրաժեշտ է փաստաթղթորեն հաստատել, որ կուլտիվացումը, հավաքումը և մշակումը կատարվել են այդպիսի համաձայնագրերին համապատասխան:

Փաստաթղթերում պետք է նշված լինեն աշխարհագրական դիրքը, ծագման երկիրը, արտադրողը, որակի համար պատասխանատուն և այլն:

35. Համաձայնագրերի (պայմանագրերի) հիման վրա իրականացվող որակի ներքին և արտաքին աուդիտի (դրանց իրականացման դեպքում) արդյունքներն անհրաժեշտ է փաստաթղթավորել (բոլոր փաստաթղթերի պատճենները, աուդիտի արդյունքներով կազմված հաշվետվությունները, վերլուծական հաշվետվությունները) և պահել առնվազն 10 տարի:

VII. Սերմեր և տնկանյութ

36. Սերմերը պետք է ստացված լինեն այն բույսերից, որոնց մոտ նույնականացված են և հետագծելի են այնպիսի հատկանիշներ, ինչպիսիք են ցեղատեսակը, տեսակը, մշակաբույսի տարատեսակը (սորտը, քեմոտիպը, ծագումը):

37. Սույն կանոնների 36-րդ կետում նշված պահանջները գործում են նաև վեգետատիվ ճանապարհով բազմացող բույսերի համար: Օրգանական արտադրության մեջ օգտագործվող սերմերը և (կամ) վեգետատիվ ճանապարհով բազմացող դեղաբույսերը պետք է սերտիֆիկացվեն որպես օրգանական՝ Միության իրավունքով և անդամ պետությունների օրենսդրությամբ սահմանված պահանջներին համապատասխան։ Ելանյութը պետք է լինի վնասատուներից և հիվանդություններից առավելագույնս մաքուր, որպեսզի երաշխավորի առողջ բույսերի աճը: Նպատակահարմար է օգտագործել բույսերի այնպիսի տեսակներ (սորտեր), որոնք ունեն հիվանդության նկատմամբ բնական կայունություն:

38. Ամբողջ արտադրական գործընթացի ընթացքում անհրաժեշտ է իրականացնել հսկողություն բույսերի այլ տեսակների և տարատեսակների, ինչպես նաև բույսերի այլ մասերի բացակայության առումով և թույլ չտալ դրանց ներթափանցումն արտադրական գործընթաց:

39. Գենետիկորեն ձևափոխված բույսերի և սերմերի օգտագործումը պետք է համապատասխանի Միության իրավունքով և անդամ պետությունների օրենսդրությամբ սահմանված պահանջներին:

VIII. Կուլտիվացում

40. Կախված կուլտիվացման կիրառվող մեթոդից (ստանդարտ կամ օրգանական)՝ կարող են օգտագործվել տարբեր ստանդարտ օպերացիոն ընթացակարգեր, ընդ որում, անհրաժեշտ է խուսափել այն շրջակա միջավայրի վրա ազդեցությունից, որը չի մասնակցում կուլտիվացման ընթացքում: Անհրաժեշտ է պահպանել արդյունավետ գյուղատնտեսությանը և բուսաբուծությանը բնորոշ սկզբունքները, այդ թվում՝ համապատասխան ցանքաշրջանառությունը:

1. Հող և պարարտանյութերի կիրառում

41. Դեղաբույսերը պետք չէ աճեցնել շլամերով, ծանր մետաղներով, թափոններով, բույսերի պաշտպանության միջոցներով և (կամ) այլ քիմիկատներով աղտոտված հողերում: Անհրաժեշտ է նվազագույնի հասցնել մշակաբույսերի աճի և պաշտպանության համար ցանկացած քիմիական նյութի օգտագործումը:

42. Գոմաղբն օգտագործելուց առաջ անհրաժեշտ է հանգամանորեն կոմպոստացնել, այն չպետք է պարունակի մարդու կղանք:

43. Պարարտանյութերն անհրաժեշտ է կիրառել չափավոր և դեղաբույսերի որոշակի տեսակների կարիքներին համապատասխան: Պարարտանյութերը պետք է կիրառել այնպես, որ նվազագույնի հասցվի հողի ալկալահանումը:

2. Ոռոգում

44. Ոռոգումն անհրաժեշտ է իրականացնել և հսկել՝ հաշվի առնելով որոշակի դեղաբույսերի աճի և զարգացման համար անհրաժեշտ պայմանները։

45. Ոռոգման համար օգտագործվող ջրի որակը պետք է համապատասխանի անդամ պետությունների օրենսդրության պահանջներին:

3. Մշակաբույսի պահպանումը և դեղաբույսերի պաշտպանությունը

46. Հողն անհրաժեշտ է մշակել՝ հաշվի առնելով որոշակի դեղաբույսերի աճի և զարգացման համար անհրաժեշտ պայմանները:

47. Անհրաժեշտ է խուսափել թունաքիմիկատների և հերբիցիդների օգտագործումից: Կիրառման համար թույլատրված՝ բույսերի պաշտպանության միջոցներն անհրաժեշտության դեպքում պետք է օգտագործել նվազագույն արդյունավետ քանակությամբ՝ արտադրողի առաջարկություններին և անդամ պետությունների օրենսդրության պահանջներին համապատասխան: Բույսերի պաշտպանության միջոցների կիրառումը պետք է իրականացվի միայն որակավորում ունեցող անձնակազմի կողմից՝ օգտագործելով այդ նպատակների համար նախատեսված սարքավորումները: Նման ձևով մշակման և հավաքման միջև ընկած ժամանակի նվազագույն միջակայքն անհրաժեշտ է սահմանել բույսերի պաշտպանության միջոցներն արտադրողի առաջարկություններին համապատասխան կամ համաձայնեցնել դեղաբուսական հումքի գնորդի հետ: Դեղաբուսական հումքի մեջ բույսերի պաշտպանության միջոցների առավելագույն թույլատրելի մնացորդային պարունակությունը պետք է համապատասխանի Միության դեղագրքին, իսկ դրանում բացակայության դեպքում՝ անդամ պետությունների դեղագրքերին կամ Կոդեքս Ալիմենտարիուսի դրույթներին:

IX. Մթերում

48. Անհրաժեշտ է նշանակել անձնակազմ, որը կկատարի մթերված դեղաբուսական հումքի նույնականացում և ստուգում, ինչպես նաև կիրականացնի հսկողություն մթերողների աշխատանքի նկատմամբ:

49. Մթերումն անհրաժեշտ է իրականացնել անդամ պետությունների գոյություն ունեցող բնապահպանական օրենսդրությանը համապատասխան: Մթերման մեթոդները չպետք է վնասեն շրջակա միջավայրը և խոչընդոտեն հավաքվող դեղաբուսական հումքի վերականգնումը:

50. Չի թույլատրվում դեղաբուսական հումքի անհետացող տեսակների մթերումը՝ առանց անդամ պետությունների լիազոր մարմինների թույլտվության՝ «Անհետացման վտանգի տակ գտնվող վայրի ֆաունայի և ֆլորայի տեսակների միջազգային առևտրի մասին» կոնվենցիայի (ՍԻՏԵՍ) դրույթներին համապատասխան:

X. Հավաքում

51. Դեղաբուսական հումքն անհրաժեշտ է հավաքել վերջինիս լավագույն որակ ունենալու ժամանակաշրջանում՝ հաշվի առնելով դրա պլանավորված նշանակությունը:

52. Վնասված բույսերը կամ դրանց մասերն անհրաժեշտ է հեռացնել կամ սահմանափակել դրանց պարունակությունը Միության դեղագրքով, իսկ դրանում բացակայության դեպքում՝ անդամ պետությունների դեղագրքերով սահմանված թույլատրելի սահմաններին համապատասխան:

53. Դեղաբուսական հումքն անհրաժեշտ է հավաքել համապատասխան եղանակային պայմաններում՝ խուսափելով խոնավ հողից, ցողի, անձրևի և օդի բարձր խոնավության բացակայության պայմաններում (հաշվի առնելով կլիմայական գոտին): Եթե հավաքելը տեղի է ունենում խոնավ պայմաններում, անհրաժեշտ է ձեռնարկել միջոցներ՝ դեղաբուսական հումքի վրա խոնավության հնարավոր անբարենպաստ ազդեցությունը կանխելու ուղղությամբ:

54. Դեղաբուսական հումքը կտրատելու և հավաքելու համար նախատեսված գործիքները և բերքահավաք մեքենաները պետք է կանոնավորված լինեն այնպես, որ նվազագույնի հասցվի դեղաբուսական հումքի հնարավոր աղտոտումը հողի մասնիկներով:

55. Հավաքված դեղաբուսական հումքը չպետք է շփում ունենա հողի հետ, պետք է փոխադրվի խոնավությունից պաշտպանված վայր:

56. Հավաքելու ժամանակ պետք է ձեռնարկվեն նախազգուշական միջոցներ՝ հավաքվող դեղաբուսական հումքի մեջ թունավոր մոլախոտերի ներթափանցման հնարավորությունը բացառելու նպատակով:

57. Դեղաբուսական հումքը հավաքելու ժամանակ օգտագործվող կոնտեյներները պետք է լինեն մաքուր և չպետք է պարունակեն նախորդ հավաքելուց մնացած բույսերի մնացորդներ: Չօգտագործվող կոնտեյներներն անհրաժեշտ է պահել խոնավությունից պաշտպանված, վնասատուներով չվնասված և կրծողների, գյուղատնտեսական և ընտանի կենդանիների համար անհասանելի վայրում:

58. Անհրաժեշտ է խուսափել հավաքված դեղաբուսական հումքի մեխանիկական վնասումից և խտացումից (օրինակ՝ պարկերը կամ փաթեթները գերլցնելու կամ իրար վրա պահեստավորելու արդյունքում), որոնք կարող են հանգեցնել դրա որակի ոչ ցանկալի փոփոխությունների:

59. Ջերմային քայքայումից խուսափելու նպատակով հավաքված դեղաբուսական հումքն անհրաժեշտ է հնարավորինս կարճ ժամկետներում առաքել մշակման համար նախատեսված արտադրական հարթակ:

60. Հավաքված դեղաբուսական հումքն անհրաժեշտ է պաշտպանել վնասատուներից, կրծողներից, գյուղատնտեսական և ընտանի կենդանիներից: Վնասատուների դեմ պայքարի համար ձեռնարկվող միջոցներն անհրաժեշտ է փաստաթղթավորել:

XI. Առաջնային մշակում

61. Առաջնային մշակմանը դասվում են լվացումը, չորացումից առաջ կտրատումը, ծխահարումը, սառեցումը, թորումը, չորացումը և այլն: Առաջնային մշակման բոլոր ընթացաշրջաններն անհրաժեշտ է իրականացնել դեղաբուսական հումքը հավաքելուց անմիջապես հետո և անդամ պետությունների օրենսդրության պահանջներին համապատասխան:

62. Մշակման համար նախատեսված արտադրական հարթակ մուտք լինելուց հետո հավաքված դեղաբուսական հումքն անհրաժեշտ է անմիջապես բեռնաթափել և բացել: Մինչև մշակումն սկսելը նյութը չպետք է ենթարկվի արևի ուղիղ ճառագայթների ազդեցությանը (բացառությամբ այն դեպքերի, երբ դա անհրաժեշտ է), նաև այն անհրաժեշտ է պաշտպանել տեղումներից, միջատների հասցրած վնասներից և այլն:

63. Բացօթյա պայմաններում չորացնելու դեպքում դեղաբուսական հումքն անհրաժեշտ է բաշխել բարակ շերտով: Չորացնելու համար նախատեսված հարմարանքները պետք է տեղադրված լինեն գետնից բավականին բարձրության վրա՝ օդի շրջանառությունն ապահովելու նպատակով: Անմիջապես գետնին կամ արևի ուղիղ լույսի ազդեցության տակ չորացնել թույլատրվում է միայն այն դեպքում, երբ այդպես է պահանջվում հումքի մթերման պայմաններով: Բորբոսի առաջացումը կանխելու նպատակով անհրաժեշտ է ապահովել դեղաբուսական հումքի հավասարաչափ չորացումը:

64. Անհրաժեշտ է հանգամանորեն ընտրել չորացնելու պայմանները (բացառությամբ բացօթյա պայմաններում չորացման)՝ ջերմաստիճանը, տևողությունը, օդի շրջանառությունը և այլն՝ կախված դեղաբույսի մասից (արմատներ, տերևներ, ծաղիկներ) և ակտիվ բաղադրիչի բնութագրից (օրինակ՝ եթերայուղից): Չորացնելու ընտրված պայմաններն անհրաժեշտ է մանրամասն փաստաթղթավորել:

65. Ամբողջ նյութն անհրաժեշտ է ստուգել և անհրաժեշտության դեպքում անցկացնել մաղով՝ անորակ նյութերը և օտարածին մարմինները հեռացնելու նպատակով: Մաղերը պետք է պահել մաքուր վիճակում և կանոնավոր անցկացնել դրանց տեխնիկական սպասարկում:

66. Թափոնների համար պետք է ունենալ հստակ մակնշված կոնտեյներներ, որոնք անհրաժեշտ է կանոնավոր դատարկել և մաքրել արտադրողի կողմից սահմանված պարբերականությամբ:

XII. Փաթեթավորում

67. Մշակումից և ներարտադրական հսկողությունից հետո վնասատուներից պաշտպանելու և վնասվելու ռիսկը նվազեցնելու նպատակով դեղաբուսական մշակված հումքն անհրաժեշտ է անմիջապես փաթեթավորել մաքուր և չոր, նախընտրելի է՝ նոր փաթեթներում, պարկերում կամ արկղերում: Մակնշումը պետք է լինի հստակ, հուսալիորեն զետեղված և կատարված ոչ թունավոր նյութերով, տեղեկատվությունը պետք է համապատասխանի Եվրասիական տնտեսական հանձնաժողովի խորհրդի 2016 թվականի նոյեմբերի 3-ի թիվ 76 որոշմամբ հաստատված՝ Բժշկական կիրառության դեղամիջոցների և անասնաբուժական դեղամիջոցների մակնշմանը ներկայացվող պահանջներին:

68. Բազմակի օգտագործման փաթեթավորման նյութը հերթական օգտագործումից առաջ անհրաժեշտ է հանգամանորեն մաքրել և չորացնել: Փաթեթավորման նյութերի կրկնակի օգտագործումը չպետք է հանգեցնի խաչաձև կոնտամինացիայի:

69. Փաթեթավորման նյութերը պետք է պահպանվեն մաքուր և չոր տեղում և հասանելի չլինեն վնասատուների, գյուղատնտեսական և ընտանի կենդանիների համար: Անհրաժեշտ է ապահովել դեղաբուսական հումքի կոնտամինացիայի անհնարինությունը՝ փաթեթավորման նյութեր, հատկապես՝ տեքստիլ նյութերից պատրաստված պարկեր օգտագործելիս:

XIII. Պահպանում և տրանսպորտային փոխադրում

70. Փաթեթավորված չորացված դեղաբուսական հումքը, ներառյալ՝ եթերայուղային չորացված հումքն անհրաժեշտ է պահպանել ջերմաստիճանի օրական աննշան տատանումներով և օդի լավ շրջանառությամբ չոր, լավ օդափոխվող տարածքում:

71. Թարմ դեղաբուսական հումքը պետք է պահպանել 1 °С-ից մինչև 5 °С ջերմաստիճանում, սառեցված դեղաբուսական հումքը՝ մինուս 18 °С-ից ցածր ջերմաստիճանում (կամ երկար պահպանման դեպքում՝ մինուս 20 °С-ից ցածր ջերմաստիճանում):

72. Չբաժնեծրարված դեղաբուսական հումքի տրանսպորտային փոխադրման ժամանակ պետք է ապահովել դրա պաշտպանվածությունը խոնավությունից: Ֆերմենտացման և բորբոսի առաջացման ռիսկը նվազեցնելու համար ցանկալի է օգտագործել օդափոխվող կոնտեյներներ, օդափոխվող տրանսպորտային միջոցներ և այլ օդափոխվող սարքվածքներ: Եթերայուղերի փոխադրումը կարգավորվում է անվտանգության համապատասխան կանոններով և պետք է իրականացվի անդամ պետությունների օրենսդրությանը համապատասխան:

73. Դեղաբուսական հումքի և (կամ) պահեստային տարածքների ծխահարումը վնասատուների դեմ անհրաժեշտ է իրականացնել միայն հիմնավորված անհրաժեշտության դեպքում և բացառապես հատուկ պատրաստվածություն անցած անձնակազմի կողմից: Թույլատրվում է օգտագործել միայն գրանցված ֆումիգանտներ: Վնասատուների դեմ կատարված ծխահարման մասին ցանկացած տեղեկություն պետք է նշված լինի հաշվառման փաստաթղթերում:

74. Պահեստային տարածքների ծխահարման համար անհրաժեշտ է օգտագործել միայն կիրառման համար թույլատրված ֆումիգանտներ՝ անդամ պետությունների օրենսդրությանը համապատասխան:

75. Եթե վնասատուների դեմ պայքարն իրականացվում է սառեցնելու կամ հագեցած գոլորշու միջոցով, անհրաժեշտ է վերահսկել դեղաբուսական հումքի խոնավությունը մշակումն ավարտելուց հետո:

76. Պահպանման պայմանները պետք է ապահովեն դեղաբուսական հումքի անհրաժեշտ դեղային հատկությունների պահպանությունը:

\_\_\_\_\_\_\_\_\_\_\_\_\_\_\_\_\_

ՀԱՎԵԼՎԱԾ

բուսական ծագման սկզբնական հումքի
աճեցման, հավաքման,
մշակման և պահպանման պատշաճ գործունեության կանոնների

(ձև)

**ՆԿԱՐԱԳՐՈՒԹՅՈՒՆ**

կուլտիվացվող դեղաբույսի և դրա մշակման առանձնահատկությունների

Կուլտիվացվող դեղաբույս՝

Գիտական (լատիներեն) անունը (ցեղ, տեսակ, ենթատեսակ (տարատեսակ), սորտ, հեղինակ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ընդունված ռուսերեն անունը (առկայության դեպքում)՝ \_\_\_\_\_\_\_\_\_\_\_\_\_\_\_\_\_\_\_\_

Բույսի հավաքվող մասը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մշակաբույսի ծածկագիրը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Կուլտիվացման վայրը՝

Շրջանը/տարածաշրջանը/երկիրը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Դաշտի տեղակայումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Արտադրողը՝

Անվանումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Գտնվելու վայրը (իրավաբանական անձի հասցեն), բնակության վայրը (որպես անհատ ձեռնարկատեր գրանցված ֆիզիկական անձի համար)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Սերմեր և տնկանյութ՝

Տեսակը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Նկարագրությունը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Առևտրային տեսանկյունից հասանելի է՝

□ այո (նշել արտադրողի և վաճառողի անվանումները) \_\_\_\_\_\_\_\_\_\_\_\_\_\_\_\_\_\_\_\_

□ ոչ

Աճեցում՝

Տնկանյութի օգտագործումը (ընդգծել)՝ տնկում հողում /պատվաստում

Առաջին տնկման (ցանքի)/պատվաստման ամսաթիվը (օր, ամիս, տարի)՝ \_\_\_\_

Վերատնկման/վերապատվաստման ամսաթիվը (օր, ամիս, տարի)՝ \_\_\_\_\_\_\_\_\_

Հեռավորությունը շարքերի միջև (սմ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Աճեցման մակերեսը (մ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ծլած բույսերի տոկոսը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Բույսերի կպչողականության տոկոսը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հեռավորությունը բույսերի միջև (սմ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Տնկման խտությունը (հատ/մ)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ցանքաշրջանառություն՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հողի տեսակը՝ կավի %՝ \_\_\_\_\_\_\_\_\_\_\_\_\_\_, ավազի %՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

տիղմի %՝ \_\_\_\_\_\_\_\_\_\_\_\_\_\_\_\_\_\_, օրգանական մասի %՝ \_\_\_\_\_\_\_\_\_\_\_\_\_\_\_\_\_\_\_\_\_\_

այլնի % (նկարագրել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հողի pH՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հողի՝ խոնավության պահումը (ընդգծել)՝ լավ/վատ

Ոռոգում

□ այո

□ ոչ

Հողի բերրիություն (ընդգծել)՝ լավ/վատ

Հողի դրենաժ (ընդգծել)՝ լավ/վատ

Տեղանք (ընդգծել)՝ հարթավայրային / լանջ

Ոռոգման տեսակը (ընդգծել)՝ ենթահողային/ ջրանցքներով/ անձրևացում/ աէրոզոլային

Ջրի աղբյուրը (ընդգծել)՝ ջրմուղ/ լիճ/ գետ/ ջրհոր/ այլ (նշել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ջրի կոշտությունը (ընդգծել)՝ բարձր / ցածր

Մերձակայքում աճող բույսերի անվանումը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մերձակայքում աճող բույսերի վրայի միջատները (ընդգծել)՝ ուտիճներ/ վահանամիջատներ/ թրթուրներ/ մորեխներ/ այլ (նշել)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ագրոքիմիա՝

Տնկելուց առաջ օգտագործված պարարտանյութերը (ընդգծել)՝ օրգանական (կոմպոստացված կենդանական գոմաղբ) / քիմիական

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձևը \_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Տնկելուց առաջ օգտագործված հերբիցիդները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձևը \_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Տնկելուց հետո օգտագործված հերբիցիդները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձևը \_\_\_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Օգտագործված թունաքիմիկատները՝

Անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Ձևը \_\_\_\_\_\_\_\_\_\_\_\_\_\_\_\_\_\_\_\_\_

Ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_ Նորման՝ \_\_\_\_\_\_\_\_\_\_\_\_\_\_\_\_\_\_

Բերքահավաքը/հավաքելը՝

Հավաքելու ամսաթիվը (օր/ամիս/տարի)՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Պայմանները՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Օրվա ժամը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ձևը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Բերքատվությունը՝ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Հանգամանքներ, որոնք կարող են ազդեցություն ունենալ որակի վրա (ծայրահեղ եղանակային պայմանները, վնասակար նյութերի ազդեցությունը, վնասատուների ներխուժումները և այլն) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_